መናፍስትንና የሞቱ ዘመዶቻችንን ነፍሳት ብንጠራ ወይም ብንማጸን የባዕድ አምልኮ ዘርፍ የሆነውን ሟርት መፈጸማችን ነው፡፡ የምንጠራቸውን መናፍስት ወይም ነፍሳት በመምሰል ራሳቸውን የለወጡ ውዱቃን መላእክት እንደሚቀርቡንና እንደሚያታልሉን የእግዚአብሔር ቃል ይነግረናል፡፡ ሳኦል ወደ ሟርተኛ ሴት ዘንድ ሄደና የሞተውን ሳሙኤልን እንድትጠራለት ጠየቃት፤ ጠራችለትም፡፡ ሳሙኤል በሰው ጥሪ አይመጣም፤ የመጣው ግን ራሱን በሳሙኤል መልክ ያቀረበ መንፈስ ነበር፡፡ ለእግዚአብሔር ብቻ ሊቀርብ የሚገባውን ሁሉ ለራሱ ማድረግ የሚወደው ሰይጣን አጋጣሚውን ይጠቀምበታል፡፡ ልብ እናድርግ በሟርተኛዋ ጥሪ የተገለጸው መንፈስ ሳሙኤል ነኝ በማለት ራሱን ሲያስተዋውቅ ሳኦል ሰገደለት (1ሳሙ. 28፥3-19፤ 2ቆሮ. 11፥14-15)፡፡
